

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL PETICIJOJE PATEIKTO SIŪLYMO NETENKINIMO**

2024 m. birželio 5 d. Nr. 250-I-14

Vilnius

Lietuvos Respublikos Seimo Peticijų komisija 2024 m. birželio 5 d. posėdyje išnagrinėjo pareiškėjų peticiją, kurioje pateiktas siūlymas pakeisti Lietuvos Respublikos Vietos savivaldos įstatymo (toliau – VSĮ) 38  straipsnio 15 punktą ir išdėstyti jį taip: „Senūnaičiui su jo, kaip senūnaičio, veikla yra atlyginama (apmokama). Seniūnaičiams nustatomas nuo 3 iki 5 procentų tos savivaldybės, kurios seniūnaitis jis yra, mero darbo užmokesčio dydžio atlyginimas. Atlyginimo dydį nustato tos savivaldybės taryba. Seniūnaitis turi teisę atsisakyti šio atlyginimo, reglamento nustatyta tvarka pateikdamas prašymą dėl seniūnaičio pareigų atlikimo neatlygintinai (tai yra visuomeninias pagrindais).Tokį prašymą pateikusiam seniūnaičiui šioje dalyje nurodytas atlyginimas neskaičiuojmas ir nemokamas, taip pat neskaičiuojamai ir nemokami teisės aktų nustatyti privalomi mokėti mokesčiai, valstybinio socialinio draudimo ir privalomojo sveikatos draudimo įmokos.“ ir priėmė sprendimą teikti Seimui išvadą netenkinti šio siūlymo. Seimo Peticijų komisija sprendimą priėmė atsižvelgusi į Lietuvos Respublikos Seimo kanceliarijos Teisės departamento ir Lietuvos savivaldybių asociacijos nuomonę dėl peticijoje pateikto siūlymo.

Vertinant peticijoje pateiktą siūlymą atkreiptinas dėmesys į tai, kad atlyginimo už seniūnaičio veiklą mokėjimo klausimas yra susijęs su įvairiais kitais tos veiklos aspektais, pavyzdžiui, darbo laiko apskaitos, atostogų reguliavimo klausimais, taip pat tuo, kas atliktų seniūnaičio „darbdavio“ funkciją, kokią įtaką atlyginimo mokėjimui turėtų seniūnaičio nedalyvavimas seniūnaičių sueigos posėdžiuose, ir pan., todėl visi šie klausimai turėtų būti vertinami ir sprendžiami kompleksiškai.

VSĮ 38 str. 8 d. aiškiai atriboja seniūnaičio atliekamas funkcijas nuo savivaldybės tarybos nario, savivaldybės administracijos direktoriaus, vicemero, savivaldybės kontrolės ir audito tarnybos valstybės tarnautojo ar darbuotojo, savivaldybės administracijos valstybės tarnautojo ar darbuotojo. VSĮ įtvirtinta, kad seniūnaitis yra rinktas bendruomenės atstovas, kurio atliekami veiksmai atliepia bendruomenės interesus. Pažymėtina ir tai, kad seniūnaičiai, vykdydami savo funkcijas, nėra atskaitingi savivaldybės tarybai ar administracijai, todėl sunku pasakyti, kiek jie praleidžia laiko atlikdami darbą, už kurį pagal pareiškėjų siūlomą VSĮ 38 str. 15 d. keitimo projektą, jiems turėtų būti mokamas atlygis.

Atkreipiame dėmesį, kad atlyginimas gali būti nustatomas už darbą atliekant seniūnaičio pareigas, o ne už veiklą. Nustačius seniūnaičiams atlyginimą už darbą, seniūnaičiai turėtų patys vesti savo darbo laiko apskaitos žiniaraščius, o tai didintų administracinę naštą tiek pačiam seniūnaičiui, tiek ir savivaldybei, nes seniūnaičių dirbtas laikas būtų sunkiai patikrinamas, o tai neužtikrins viešųjų finansų naudojimo skaidrumo. Pažymėtina ir tai, kad VSĮ nėra įvardintų konkrečių privalomų atlikti seniūnaičiui darbų už kuriuos būtų mokamas atlyginimas. Seniūnaitis turi teises ir pareigas, tačiau funkcijų, patenkančių į viešojo administravimo subjektų kompetenciją, neturi. Seniūnaitis taip pat neturi VSĮ apibrėžtos kompetencijos priimti sprendimus.

Siūlomo VSĮ 38 straipsnio 15 dalies pakeitimas pareikaltų savivaldybių papildomų finansinių išteklių, kurių kompensavimas nėra pagrįstas (pavyzdžiui, Joniškio rajono savivaldybei papildomas lėšų poreikis per metus sudarytų  apie 108 (3 proc.) – 170 tūkst. Eur (5 proc.)).

Seniūnaitijose yra aktyvios ir bendruomeninės organizacijos, kurios veiklą vykdo visuomeniniais pagrindais ir jų pirmininkams nėra mokama. Jeigu būtų pritarta pareiškėjų siūlymui, seniūnaitis gautų atlygį už dalyvavimą išplėstinėje seniūnaičių sueigoje, o bendruomenės atstovas ne, vadinasi reiktų pakoreguoti ir kitas VSĮ nuostatas, nes siūlomas pakeitimas nederėtų su šio įstatymo 38 straipsnio 3 dalies nuostata, kad seniūnaitis dirba visuomeniniais pagrindais.

Atsižvelgiant į tai, kad pagal VSĮ 15 straipsnį savivaldybės tarybos kompetencija yra išimtinė (kuriai priskirtų įgaliojimų savivaldybės taryba negali perduoti jokiai kitai savivaldybės institucijai ar įstaigai) ir paprastoji (kuriai priskirtus konkrečius įgaliojimus savivaldybės taryba gali pavesti vykdyti merui), pagal peticijoje pateiktą siūlymą nustačius savivaldybės tarybos įgaliojimus nustatyti seniūnaičio atlyginimo dydį reikėtų atitinkamai patikslinti ir VSĮ 15 straipsnį, priskiriant šiuos įgaliojimus arba išimtinei, arba paprastajai savivaldybės tarybos kompetencijai.

Atkreiptinas dėmesys ir į tai, kad peticijoje nenumatyta siūlomo VSĮ pakeitimo įsigaliojimo data. Jeigu jis įsigaliotų einamaisiais biudžetiniais metais, tai galėtų lemti savivaldybių biudžetuose nenumatytas seniūnaičių atlyginimams mokėti būtinas papildomas išlaidas. Peticijoje nepateikta preliminarių paskaičiavimų, kiek savivaldybių biudžetų lėšų reikėtų siūlomam įstatymui įgyvendinti.

Atsižvelgiant į Lietuvos savivaldybių asociacijos pateiktą informaciją, kad dauguma nuomonę išreiškusių savivaldybių (tarp jų – Klaipėdos miesto savivaldybė) sutinka su šiuo metu galiojančia VSĮ 38 straipsnio 15 d. nuostata ir nemano, kad ją reikėtų keisti, kadangi dabartinis teisinis reglamentavimas yra tinkamas, suteikiantis teisę kiekvienos savivaldybės tarybai skirti išmoką seniūnaičiui, nustatyti jos dydį ir atsiskaitymo tvarką.

Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo VIII (pavasario) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2024 m. birželio 5 d. išvados Nr. 250-I-14“ projektą.

Komisijos pirmininkas Edmundas Pupinis

R. Kniukštienė, tel. (0 5) 209 6591, el. p. rimante.kniukstiene@lrs.lt